google/wiki40b huggingface dataset:
Demarkasjonslinje

En demarkasjonslinje er en grenselinje eller skillelinje mellom to parter i et omstridt område som ingen av dem må overskride.
Betegnelsen ble brukt i Tordesillastraktaten om den linjen pave Alexander 6 på slutten av 1400-tallet satte som skille mellom Spanias og Portugals interesseområder i Den nye verden (Amerika).
Grensen mellom Nord-Korea og Sør-Korea består av en demilitarisert sone rundt en demarkasjonslije.
Under felttoget i Norge i 1940 vurderte Nygaardsvold-regjeringen lenge en demarkasjonslinje mellom et tysk-besatt Sør-Norge og et fritt Nord-Norge, se Demarkasjonslinjen i 1940.
Loudness War

The Loudness War er et populært navn på musikkindustriens tendens til å minske det dynamiske området i musikken, som igjen gjør at musikken oppfattes som å ha et høyere volum. Dette gjøres for at musikken skal høres høyest mulig ut, og dermed skille seg ut fra konkurrerende musikk på radio og TV. Dette krever mye komprimering, og blant annet Metallicas album «Death Magnetic» har blitt kritisert for å ha dårlig lydkvalitet på grunn av ekstrem komprimering.
I hjemmestereo-scenarier er denne type komprimering generelt ikke ønskelig, da det går ut over det dynamiske området, og siden lytteren uansett kan skru opp volumet på forsterkeren hvis høyere volum ønskes.
Men dette er slett ikke begrenset til Metallica (jf. illustrasjonen). Innen musikk brukes det mest innen ulike sjangre av pop, men forekommer også i nye versjoner av klassisk musikk. Det har vært sagt at en ny CD høres 4-8 ganger så sterkt som en 15 år gammel CD som spilles med samme lydvolum. Ifølge Bob Catz ved lydstudioet Digital Domain i Florida har CD-enes lydvolum på 20 år økt med 20 dB (desibel)
Fenomenet er forsøkt forklart med et behov for musikk som overdøver støyen på arbeidsplassen eller fra trafikken. Men mange oppfatter Loudness war som støy i seg selv, både ved at volumet blir sjenerende høyt og ved at musikkens kvalitet forringes. Når lydnivået jevnlig ligger tett opp til det maksimale, øker dessuten faren for hørselstap også når det maksimale lydnivå ikke økes.

TV-reklamer

Lydmessig er TV-reklamer svært lik en pop-CD, og loudness war kjennetegner ikke minst nettopp TV-reklamer, som kan være betydelig mer lydsterk enn selve programmene. Mange oppfatter dette som støy, og høsten 2010 vedtok både Senatet og Representantenes hus i USA enstemmig å utforme et lovforslag rettet mot TV-selskapene for å begrense dette. I mellomtiden henstiller man til TV-selskapene om å moderere sin praksis.
Kobbersulfat

Blåstein

Blåstein (kobber(II)sulfat-pentahydrat) er et hydrat ettersom den har vannmolekyler (krystallvann) bundet til ionene. Forbindelsen har den kjemiske formelen CuSO₄*5H₂O. Det er 5 vannmolekyler per formelenhet av saltet.
Under oppvarming vil kobber(II)sulfat-pentahydrat endre farge fra blått til hvitt, ettersom krystallstrukturen til forbindelsen endres når krystallvannet fordamper.
Xz

xz er et program og filformat for tapsfri komprimering som inkorporerer kompresjonsalgoritmene LZMA/LZMA2.
Xz kan også betraktes som en nedskalert versjon av 7-Zip programmet. Xz har sitt eget filformat, i stedet for .7z som er benyttet av 7-Zip, og som mangler støtte for Unix-liknende metadata.
NM i friidrett 1955

Norgesmesterskapet i friidrett 1955 bestod av flere arrangementer som i 1955 kåret norgesmestere i friidrettsøvelsene.
Hovedmesterskapet ble arrangert på Bislett stadion i Oslo i perioden 12. til 14. august. 
Arrangører var Norges Friidrettsforbund og Oslo Friidrettskrets.
Kongepokalvinnere ble Bjørn Thorkildsen og Reidun Buer. 
Se også NM i mangekamp 1955.
Friidrett under Samveldelekene 2018 – Sleggekast menn

Sleggekast for menn var en del av friidrett under Samveldelekene 2018, og ble arrangert på Carrara Stadium 8. april 2018.
Zapotekere

Zapotekerne er et indianerfolk som hovedsakelig bor i Oaxaca i Mexico. Zapotekiske språk tilhører den otomangueanske språkfamilien. 
Zapotekernes kultur er variert. Noen bor i fjellet og noen ved kysten, og de er tildels urbane og tildels jordbruksfolk.
Dype, stille, sterke, milde

«Dype, stille, sterke, milde» er en salme av Theodor W. Oldenburg (1805–1842), sogneprest på Sjælland. Den utkom første gang i sangheftet Sange ved det danske Missions-Selskabs Sommermøde i Kjøbenhavn (1840). Den nynorske versjonen er ved Anders Hovden (1918) og har tittelen: «Djupe, stille, sterke, milde». I Norge benyttes en melodi av Ludvig Mathias Lindeman (1871). Salmen står i Norsk Salmebok 2013 på nr 570 på bokmål og nynorsk.
Sandnes prosti

Sandnes prosti er et tjenestedistrikt i Stavanger bispedømme i Den norske kirke. Prosten har sete i Sandnes. Ludvig Bjerkreim er prost.
Prostiet er inndelt i sokn. Soknet er grunnenheten i Den norske kirke. De som arbeider i kirken er enten ansatt av soknet gjennom kirkelig fellesråd, de er ansatt av bispedømmet. Sokneprestene er ansatt i bispedømmet, og har tjenesten sin knyttet til et (eller flere) sokn.
Bruce Boxleitner

Tidlig liv og familie

1. januar 1995 giftet Boxleitner seg med skuespillerinnen Melissa Gilbert som han har en sønn sammen med, Michael og en stesønn Dakota Brinkman, sønn av skuespilleren Bo Brinkman. Han har to eldre sønner, Sam and Lee, sammen med sin tidligere kone, skuespillerinnen Kathryn Holcomb som nå er gift med den engelske skuespilleren Ian Ogilvy. Melissa Gilbert spilte hans kone «Anna Sheridan» i Babylon 5.

Babylon 5

I 1994 startet science fiction-serien Babylon 5. Boxleitner spilte rollen som «John Sheridan», kommandør og sjef for romstasjonen Babylon 5. Serien gikk i fem sesonger, var en kjempesuksess og Boxleitner kom med i den andre sesongen, og erstattet den tidliger kommandøren Michael O'Hare som «Jeffrey Sinclair». Han har også spilt i flere av spin-off filmene basert på Babylon 5, den siste i 2007.

Forfatterskap

Boxleitner har skrevet to science fiction-romaner med en western-setting: Frontier Earth (1999) og Searcher (2001).

Verv

I 2003 ble Boxleitner utnevnt til styret i National Space Society, en ikke-kommersielle organisasjon for utdanning innenfor romfart, grunnlagt av Dr. Wernher von Braun.
Sunburn

Handling

Jake er en forsikringsagent som får i oppdrag å undersøke en mulig forsikringssvindel på $5 millioner knyttet til dødsfallet til en rik forretningsmann i feriestedet Acapulco i Mexico. Han leier den vakre modellen Ellie til å spille hans kone slik at de kan ankomme til det kjente feriestedet under dekke av å være et ektepar. I samarbeid med sin kvinnelige partner og den lokale detektiven Marcus tar han fatt på oppgaven med stor iver. Paret blir imidlertid utsatt for flere mystiske og truende hendelser og mye tyder på at enkelte ønsker å forhindre dem i å finne ut av omstendighetene rundt forretningsmannens død.

Popularitet og økonomi

Sunburn ble en publikumsfiasko og innbrakte bare $2,4 millioner i USA.

Anmelderne

Den amerikanske filmkritikeren Leonard Maltin gav den 2,5 av 4 stjerner.
VG gav den terningkast to.

Innspilling

Sunburn ble innspilt i Acapulco høsten 1978.
Chondropyga

Utseende

Middelsstore, blanke gullbasser uten metalliske farger. Den best kjente arten, Chondropyga dorsalis, er brungul med en bred, mer eller mindre svart midtstripe.

Levevis

Larvene lever gjerne i råtnende ved eller annet dødt, organisk materiale.
De voksne billene besøker gjerne blomster for å ete pollen.

Utbredelse

Artene er utbredt i Australia.
Universität Mannheim

Universität Mannheim ligger i Mannheim i den tyske delstaten Baden-Württemberg. En stor del av universitetet er plassert på barokkslottet Schloss Mannheim, som er Europas nest største etter Versailles.   
Universitetet ble opprettet som handelshøyskole i 1907, og ble omdannet til universitetet i 1967. Flere ledende forskningsinstitutter er tilknyttet universitetet, deriblant Leibniz Institute for the Social Sciences (GESIS) og Zentrum für Europäische Wirtschaftsforschung (ZEW).  
Universität Mannheim er særlig kjent for studier i økonomi og samfunnsfag, og har over lang tid blitt rangert som Tysklands beste innen disse fagområdene. Det tilbys også studier innen informatikk, matematikk, psykologi, filosofi, og rettsvitenskap.  
Mannheim er kjent for å være en universitetsby, ettersom studentene står for en stor andel av byens innbyggere. Universitetet har en stor andel internasjonale studenter, og har partnersamarbeid med flere universiteter i særlig Sør-Amerika og USA.  
En rekke tyske selskaper har et tett samarbeid med handelshøyskolen, deriblant Daimler, SAP og BASF.  
Sjefredaktør og forretningsmann Trygve Hegnar og milliardær Trond Mohn er blant nordmennene som har studert ved universitetet.

Rangering

Den tyske avisen Die Zeit betegnet i 2002 universitetet som «Tysklands Harvard». Times rangerte universitetet som nummer 20 i verden innen økonomi og nummer 31 innen samfunnsvitenskap. Financial Times rangerte mastergradstudiet i økonomi som det 14. beste i verden.
Wenwu chubanshe

Wenwu chubanshe (kinesisk: 文物出版社, pinyin: Wénwù chūbǎnshè, offisielt engelsk navn: Cultural Relics Publishing House) er et ansett kinesisk forlag som spesialiserer seg innen arkeologi. Det ble grunnlagt i januar 1957 og har hovedsete i bydistriktet Dongcheng i Beijing.
På dette forlaget har utkommet nær sagt alle viktige utgivelser vedrørende arkeologiske funn gjort i Kina i annen halvdel av 1900-tallet, den kinesiske arkeologis «gullalder»: Om Nanjingmennesket, Hemudu-funnene, Yaoshan (Liangzhukulturen), Fu-Hao-graven fra Yin (ved Anyang), terrakottahæren nær keiser Qinshihuangs grav, Han-grav nr. 1 i funnstedet Changsha Mawangdui, de to graver fra Det sørlige Tangs tid (Nan Tang er ling), nordhulene i Mogao, silkemanuskriptene fra Han-graven ved Mawangdui, nyere dokumentfunn fra Turfan, bambusmanuskripter fra Han-graven ved Yinqueshan, bambusmanuskripter fra Qin-graven ved Shuihudi, bambusmanuskripter fra Chu-graven ved Guodian, Wu-manuskripter fra Changsha Zoumalou, om tekstfunnene fra Houma (Houma mengshu) og Wuwei (Wuwei Handai yijian), for å nevne noe av det viktigste.
Endecatomidae

Utseende

(Basert på Endecatomus lanatus. Enkelte trekk kan kanskje ikke gjelde for de andre artene). Sylindriske, blanke biller. Hodet er fremstrakt, ganske bredt, med ovale fasettøyne. Antennene er omtrent så lange som hodet er bredt, 11-leddede, med en tre-leddet kølle. Brystskjoldet (pronotum) er omtrent halvsirkelformet sett ovenfra, grovt rynkete punktert, med lange, lyse hår som danner et hvirvelmønster. Dekkvingene er parallellsidige, omtrent rektangulære sett ovenfra, overflaten er blank og glatt. De er dekket av små knøler som danner et grovt nettmønster. Knølene bærer lange, lyse, krøllete hår. Beina er korte og slanke, føttene er 5-leddete, det ytterste leddet er omtrent så langt som de fire innerste til sammen.

Levevis

Ingenting synes å være kjent om biologien til disse billene. Siden mange av de nærtstående gruppene er treborende er det sannsynlig at endecatomidene også er det.

Kilder

Endecatomidae, i Glosario de Insectos de Argentina y el mundo (Tekst på spansk, med bilde av Endecatomus):
Mapudungun

Navn

Navnet mapundungun er satt sammen av mapu, 'jord' og dungun, 'språk', slik at hele navnet betyr 'jordas språk'. Andre hjemnavn på språket er mapuchedungun («mapuchefolkets språk») og chedungun («folkets språk»). Navn gitt av andre grupper er mellom annet araucano og chilidungu («Chiles språk»).

Opprinnelse

Det finnes ulike spekulasjoner om opprinnelsen til mapundungun, og det er gjort forsøk på å koble det til ulike sør- og sentralamerikanske språkfamilier. I dag har språket flere lånord fra chilensk spansk og quechua. Chilensk spansk har også lånt ord från mapudungun.
Fjordnibba

Fjordnibba er et fjell på Spitsbergen, Svalbard. Fjordnibba ligger helt vest på Sabine Land, på den sørlige delen av Tempelfjorden, nordvest for Coloradofjella.
På Fjordnibba finnes et fuglefjell med lunde, polarlomvi, polarmåke, teist og havhest.
Bistandsadvokat

Bistandsadvokat er en advokat som ivaretar offerets interesser i voldtektssaker og overgrep. Offeret har i slike situasjoner krav på en advokat som blir betalt av det offentlige.
I en sak med offentlig påtale er det påtalemyndigheten (politiet) som fører saken mot tiltalte (overgriperen). I denne situasjonen har offeret rolle som vitne, men ordningen med bistandsadvokat er en anerkjennelse av at offeret har en spesiell rolle og spesielle interesser som nødvendiggjør bistand av advokat.
Danebu

Danebu Kongsgaard, er ei turisthytte og et feriesenter i Nord-Aurdal kommune i Oppland, 5 km øst for Aurdal i Valdres. Stedet ligger 985 moh. Danebu ble reist etter initiativ av P. Chr. Andersen for midler som ble samlet inn blant norsk ungdom, og skjenket dansk ungdom ved Dansk Idrætsforbund som takk for Danmarks hjelp til Norge under andre verdenskrig.  Stedet ble innviet i 1950 og overtatt av Dansk Folke-Ferie i 1976. Danebu ble utvidet med utleiehytter i perioden 1985–88. 
Navnet Danebu brukes i dag også som betegnelse for området rundt kongsgården på Danebu, ved toppen av Valdres alpinsenter på ca. 1000 moh.

Historikk

Initiativtaker for Danebu var Aftenpostens daværende redaktør P. Chr. Andersen, som fremsatte tanken om en pengeinnsamling til dette formål rett etter andre verdenskrig. Skiforeningen tok ideen videre ved sin formann Lauritz Schmidts initiativ og startet en landsomfattende innsamlingsaksjon på Danmarks grunnlovsdag. Denne ble en fantastisk suksess med tusenvis av små og store bidrag. Allerede i august 1945 kunne Skiforeningen overrekke gavebrevet på den såkalte Danskehytten til Dansk Idræts-Forbund. Det var arkitekt H. Astrup som sammen med oberst Bloch-Hansen fant en praktfull utsiktstomt på toppen av Aurdalsåsen i Valdres. Etter en arkitektkonkurranse som ble vunnet av Esben Poulsson, ble Danebu oppført i årene 1947-50. 
Etter givernes bestemmelse sto ikke Danebu bare åpen for dansk idrettsungdom, men for «enhver der føler sig ung nok til at glæde sig over naturen i det norske fjeld». Og de besøkende ble mange, allerede de første 10 årene hadde tusenvis av dansker og nordmenn vært gjester her. I gjesteboken for 1951 finnes blant annet Hans kongelige høyhet Kronprins Olav og i 1974 Hennes kongelige høyhet Kronprinsesse Sonja. Danebu har likevel først og fremst vært kjent for å huse både kjente og mindre kjente idrettsfolk fra Norge og utlandet, som har benyttet stedet for sine treningssamlinger.
Yangshan-Xinqu kullkraftverk

Yangshan-Xinqu kullkraftverk (Yangshan Xinqu betyr «Nye Yangshan») er et kullkraftverk i byfylket Yangshan, nord i provinsen Guangdong i det sørlige Kina. Det har en installert produksjonskapasitet på 600 MW. Anlegget stod ferdigbygd i 2008.
«Gamle Yangshan» kullkraftverk, eller bare Yangshan kullkraftverk, har effekt 185 MW og utgjør første byggetrinn av komplekset.
Operatør er Guangdong Yudean Group Co.
Dawn of a New Century

Dawn of a New Century er et musikkalbum med Secret Garden, utgitt den 20. april 1999. Albumet lå åtte uker på VG-lista og endte med tiendeplass som beste plassering.
Standpunkt (avis)

Standpunkt er en avis utgitt av Nei til EU.
Første nummer av Standpunkt kom i 1990, og opplaget på avisen steg dramatisk i årene fram mot folkeavstemningen om EU i 1994. Siden har avisen hovedsakelig fungert som en medlemsavis for Nei til EU, men har også blitt spredt i store opplag i forbindelse med organisasjonens utadrettede kampanjer.
Per januar 2014 er ordinært opplag for Standpunkt 32 000 eksemplarer. Avisen gis ut i tabloidformat, vanligvis på 20 sider.
Redaktør for avisen er Sindre Humberset og ansvarlig redaktør er Nei til EUs leder Heming Olaussen (per 2014)
Live Action (organisasjon)

Live Action er en amerikansk abortmotstandsorganisasjon som ble opprettet i 2003 av Lila Rose, som var 15 år på den tiden. Organisasjonen er mest kjent for å ta hemmelige videoopptak av abortklinikken Planned Parenthood. I noen av opptakene utga Rose seg for å være en gravid tenåring som ønsket abort for å stille klinikkene spørsmål og for å finne ut om de drev med noe ulovlig. De begynte med å ta opptak i 2006. Hensikten med klippene var å fraråde kvinner fra å ta abort, forberede dem på hvordan samtaler på klinikken foregikk og å bruke dem som bevis mot at klinikken hadde gjort noe ulovlig. Live Action har anklaget Planned Parenthood for å selge rester av fostre til forskning, å ikke politianmelde saker hvor de mistenkte at unge pasienter hadde blitt utsatt for voldtekt og å ikke gi nok informasjon om hvordan en abort foregår. Live Action har også blant annet kritisert Illinois og New York for å legalisere abort til niende måned når fosteret har kommet lengre i utviklingen, og de har vist støtte til Alabama og andre delstater som har strammet inn abortlovene.

Organisasjonen har mer enn 2,3 millioner følgere på Facebook og 130 000 Twitter følgere per juni 2019. I tillegg så deler de oppdateringer på nettsiden sin under Live Action News. Organisasjonslederen Rose har både opptredt på CNNs crossfire, The O'Reilly Factor, Hannity, The Kelly File og mange andre nasjonale TV og radio programmer for å snakke om abortspørsmålet. Hun har også vært med på CBS, ABC, The Los Angeles Times og Washington Post. Rose er også med i sitt eget podcast show, The Lila Rose Show, hvor hun svarer på innsendte spørsmål av følgere om organisasjonens synspunkt på abort, prevensjonsmidler, sex, ekteskap og bruken av sosiale medier som platform når en driver aktivisme.
Organisasjonen ble i 2019 fjernet permanent fra Pinterest fordi at eieren av nettstedet mente at medlemmene delte falsk informasjon om abort, noe organisasjonen mente gikk i mot ytringsfriheten deres. I tillegg har organisasjonen kritisert både Netflix, Disney og Warnermedias syn på abortsaken. Kompaniene ønsket å trekke seg ut av Georgia på grunn av ønsket om innstramming i loven. Disney ble også kritisert for å samarbeide med Kina som har en høy abortstatistikk og har brutt menneskerettighetene, men å ikke kunne samarbeide med konservative delstater i episode fire av podcasten.

Live Action har laget videoer i samarbeid med legen Anthonyo Levantino hvor de forteller hvordan en abort blir utført. Levantino forteller i videoene at abortpiller vil blokkere nærings- og luftveiene til fosteret, noe han sammenligner med å sulte og kveles til døde. Han sier også at ved kirurgisk abort blir fosterets lemmer delt opp i flere biter hvis det er for stort før det kan suges og skrapes ut av livmoren. Han mener at det ikke er uvanlig å knuse eller rive lemmene fra hverandre. Hensikten med videoene hans var å skremme kvinner fra å ta abort. Han sluttet som abortlege etter å ha endret standpunkt i abortsaken. Reklamevideoene og holdningskampanjene som Levatino står bak, har blitt publisert på YouTube-kanalen og nettsiden til den amerikanske anti-abort organisasjonen Live Action.
Terningen er kasta

Terningen er kasta er et musikkalbum av Steinar Engelbrektson Band utgitt i 2011.
Marmorbroen (København)

Marmorbroen er en buebro i København. Den ligger i forlengelsen av Ny Vestergade / Dantes Plads og fører denne veien over Frederiksholms Kanal inn til ridebanen på Christiansborg slott på Slotsholmen gjennom to paviljonger. 
Marmorbroen er tegnet av Nicolai Eigtved og oppført sammen med det første Christiansborg i perioden 1739–1745.Den er bekledd med sandstein med medaljongutsmykkinger av billedhuggeren Louis-Augustin le Clerc og er belagt med norsk marmor. Marmorbroen og ridebaneanlegget er det eneste bevarte etter brannen på Christiansborg i 1794.
Marmorbroen regnes som et av Eigtveds hovedverk.
Det var opprinnelig slottets hovedinngang og derfor skulle den gjøre inntrykk på slottets besøkende. Der den lander på Slotsholmen er den flankert av to paviljonger smykket med Christian VI- og Sophie Magdalenes speilmonogrammer samt skulpturarbeider som skal gi inngangspartiet en arkitektonisk helhet. Opprinnelig var det en stor gitterport montert mellom paviljongene, men ettersom den var fremstilt av jern rustet den med tiden. Den ble fjernet i 1830–årene.
I gamle offisielle dokumenter ble broen kalt Den ny Bro, Hovedbroen  og Slotsbroen. Det uoffisielle navnet Marmorbroen dukket opp på et senere tidspunkt.  
Broen har vært renovert atskillige ganger. Den seneste omfattende restaureringen foregikk i perioden 1970–1995 under ledelse av arkitekt  Erik Hansen.

Fredning

Marmorbroen inngår som en del av fredningen av Christiansborg. Fredningen omfatter syv bygninger; selve slottet, ridebaneanleggets bygninger og marmorbroen med kaimuren mot syd, slottskirken og de tre lønngangene samt slottets og høyesteretts fasader mot Prins Jørgens Gård.
Friprogsenteret

Historie

Friprogsenteret ble åpnet 15. august 2007 av daværende fornyings- og administrasjonsminister Heidi Grande Røys. Heidi Austlid var leder fra 2007 til 2011.
Selskapet ble avviklet i 2014.
Bamsemums

Bamsemums er en skumfylt, bjørneformet sjokolade fra Nidar. Bamsemums original ble lansert i 1975. Siden har en rekke andre typer sett dagens lys, men Bamsemums original er den mest populære. 
En bamsemums lages med en skumblanding som helles ned i bamseformer strødd med maismel. Etter to dagers avkjøling pusses maismelet bort, og skumbamsene trekkes med lys sjokolade som dekker skummet jevnt.
Slaget ved Kulikovo

Slaget ved Kulikovo den 8. september 1380 stod mellom en russisk og en tartar-mongolsk hær. Slagstedet ligger i det som i dag er Tula oblast, og slaget endte i russisk seier.
Etter mongolenes invasjon av Russland under Batu Khan på 1200-tallet var Den gylne horde blitt den dominerende makten i Russland. Under mongolenes styre var Storfyrstedømmet Moskva blitt den viktigste russiske staten, og da tartaren Mamai var blitt khan ønsket han å demonstrere sin makt ved å sende en hær mot Moskva i 1378. Denne hæren ble slått av moskovittene, og to år senere gikk Mamai personlig i felten for å ta hevn over russerne.
Moskovittene var ledet av Dmitrij Donskoj, helten fra seieren to år i forveien. Mongolene hadde denne gangen alliert seg med Fyrst Oleg av Rjazan og storfyrst Vladislav II Jagiello av Litauen, og Dimitrij besluttet derfor å angripe mongolene før de kunne samle styrkene med sine allierte.
Ifølge eposet Zaponsjtsjina hadde Dimitrij 150 000 mann til rådighet mot mongolenes 300 000. Disse tallene er urealistisk høye, og de faktiske styrkene var nok nærmere halvparten.
Legenden sier at slaget åpnet med en duell mellom russeren Alexandr Peresvet og mongolen Temir-murza, der begge skal ha dødd. Det faktiske slaget varte i tre timer, der russerne greide å holde mongolene tilbake. Etter en overraskende flankemanøver av Vladimir den modige tippet seieren i russisk favør, og Mamai måtte flykte til Krim der han senere ble drept.
Den russiske seieren ble begynnelsen på slutten av tartarenes grep om Russland, og ble også en viktig samlende faktor blant de russiske fyrstedømmene.